钦定古今图书集成/明伦汇编/官常典/第357卷 > 浦𬭎
## 钦定古今图书集成/明伦汇编/官常典/第357卷 > 浦𬭎

按《明外史杨爵传》：“浦𬭎，字汝器，文登人。正德十二年
进士。授洪洞知县，有异政。嘉靖初，召为御史。刑部尚
书林俊去国，中官秦文已斥复用，𬭎疏力争之，且言
武定侯郭勋奸贪，宜罢其兵权。忤旨，夺俸三月，以养
母归。母丧除，起掌河南道事。给事中饶秀考察黜讦
𬭎与同官张禄、段汝砺，给事中李凤来，考功郎余引”
绪谈省署得失，𬭎等坐罢。家居七年，廷臣交荐，起故
官，出按陕西。连上四十馀疏。总督杨守礼请破格超
擢，未报。而杨爵以直谏系诏狱。𬭎驰疏申救曰：“臣惟
天下治乱，在言路通塞。言路通则忠谏进而化理成，
言路塞则奸谀恣而治道隳。”御史爵以言事下狱。幽
囚已久，惩创必深。臣行部富平，皆言“爵、悫诚孚乡里，
孝友式风俗，有古贤士风。且爵本以论郭勋遭罪罟，
今勋奸大露，陛下业致之理，则爵前言未为悖妄。望
弘覆载之量，加日月之照，赐之矜释，使列朝端。爵必
能尽忠补过，不负所学。”疏奏，帝大怒，趣缇骑逮之。秦
民远近奔道舍车下者常万人，皆号哭曰：“愿还我，使
君𬭎赴征。”业已病，既至，下诏狱，搒掠备至。除日复杖
之百，锢以铁押。爵迎哭之，𬭎息已绝，徐张目曰：“此吾
职也，子无然。”系七日而卒。穆宗嗣位，恤典视爵等。